b'\n_START_ARTICLE_\nDeir ez-Zor\n_START_SECTION_\nHistorie\n_START_PARAGRAPH_\nByen har v\xc3\xa6rt styrt av assyrere, kaldeere, persere og senere av grekere og romere. Under de mongolske invasjoner i det 13. \xc3\xa5rhundre ble byen helt \xc3\xb8delagt. Den n\xc3\xa5v\xc3\xa6rende byen ble oppf\xc3\xb8rt av osmanene i 1867 for \xc3\xa5 samle nomadene i Eufratregionen, og fungerte den gang som administrasjonssenter i regionen. Da osmanene trakk seg ut av omr\xc3\xa5det i 1918 overtok britene, for i 1921 \xc3\xa5 bli avl\xc3\xb8st av franskmennene. I 1946 ble byen en del av den uavhengige syriske republikk._NEWLINE_I 1915 ble byen oppsamlingssted for armenere som av tyrkerne var blitt tvunget til \xc3\xa5 forlate hjemmene sine under folkemordet p\xc3\xa5 armenerne. Et minnesmerke om denne hendelsen ble i form av en kirke oppf\xc3\xb8rt i 1991.\n_START_SECTION_\nAttraksjoner\n_START_PARAGRAPH_\nDeir ez-Zor er ber\xc3\xb8mt for sin hengebro (\xc3\xb8delagt i 2013) som strekker seg over Eufrat og forbinder bydelene p\xc3\xa5 begge sider av elven. Den ble bygget av franskmennene p\xc3\xa5 1920-30-tallet. Byen har ogs\xc3\xa5 et arkeologisk museum med gjenstander fra n\xc3\xa6rliggende lokaliteter. Den har ogs\xc3\xa5 et arabisk kultursenter og universitetet. Al-Furat. I omr\xc3\xa5det ligger de arkeologiske lokalilitetene Dura Europos, Halabiye og Zalabiye samt Mari.'